મ્યુનિ. મુખ્યાલયમાં જ્યારથી ‘એ’ બ્લોક એટલે કે સરદાર પટેલ ભવન ખાતે શાસક પક્ષ દ્વારા મુલાકાતીઓ માટે પાસની વ્યવસ્થા દાખલ કરાઇ છે ત્યારથી સામાન્ય નાગરિકો માટે ‘કોઠાે’ ભેદવો વધુ કઠણ બન્યો છે. આની સાથે-સાથે ‘એ બ્લોક’ અને ‘બી બ્લોક’ વચ્ચેની જાળીઓને તાળાં લગાવવામાં આવતાં અધિકારીઓ અને કર્મચારીઓ પણ રાડ પાડી ઊઠ્યા છે! વહીવટના કહો કે ચૂંટાયેલી પાંખના ગણો પણ તમામ ઉચ્ચ હોદ્દેદારો-અધિકારીઓ સરદાર પટેલ ભવનમાં બેસે છે અને ઉચ્ચ સ્તરેથી કોઇ બેઠકનું આયોજન થાય કે અગત્યની ફાઇલ મંગાવાય કે ‘બી બ્લોક’ના સ્ટાફનું બ્લડપ્રેશર વધી જાય છે, કેમ કે અમુક સંજોગોમાં છેક પાંચમા માળેથી નીચે ઊતરીને અધિકારીઓ કહો કે કર્મચારીઓને એ બ્લોકના બીજા, ત્રીજા અને ચોથા માળે ‘સાહેબો’ને મળવા દોડી જવું પડે છે! કેટલાકના તો આવી ચઢ-ઊતરમાં જ આંટા આવી જાય છે. આ સંજોગોમાં હવે મ્યુનિ. સ્ટાફે અગત્યની ફાઇલની લેવડદેવડ માટે શોર્ટકટ શોધી કાઢ્યો છે. ‘બી બ્લોક’ના ચોથા માળે ‘બંધ જાળી’ની ગેપમાંથી ફાઇલો સરકાવતા બે મ્યુનિ. કર્મચારી આ તસવીરમાં જોઇ શકાય છે. આ તસવીર ખુદ જ સત્તાધીશોના ભેજાગેપ નિર્ણયની ચાડી ખાય છે.